броят на дружествата, осъществяващи дейност на пазара.
 (216)
 При формиране на нормалната стойност в случай на държави със значителни нарушения член 2, параграф 6а, буква а) от основния регламент постановява, че Комисията може да използва като страна на износа представителна държава със сходно равнище на икономическо развитие. За да определи кои държави са на сходно равнище на икономическо развитие като това на страната на износа във всеки отделен случай, Комисията използва държави, класифицирани от Световната банка в една и съща категория според дохода. Комисията прави това, като упражнява своето право на преценка при тълкуването и прилагането на основния регламент, както многократно е потвърждавано от Съда при обстоятелства, при които на Комисията е позволено да го направи (117). Комисията счита, че тази категоризация дава възможност да има достатъчен брой потенциално подходящи държави със сходно равнище на развитие, така че да бъде избрана подходяща представителна държава съгласно член 2, параграф 6а, буква а) от основния регламент, като същевременно се гарантира последователна и обективна съвкупност от държави.
 (217)
 Основният регламент не изисква представителната държава да бъде най-близката до страната на износа по отношение на равнището на икономическо развитие, производителност, продължителност на живота, равнище на развитие, равнище на неравенство, производствени условия или равнище на конкуренция. Следователно при подбора на подходяща представителна държава не е от значение нито един от посочените по-горе елементи. В този случай съответната категория на Световната банка, където е класифициран Китай, е тази на държави с по-висок среден доход. Следователно всички държави, които са в този списък и анализирани в двете бележки, имат сходно равнище на икономическо развитие с това на Китай и беше счетено, че отговарят на критерия, посочен в член 2, параграф 6а, буква а), първо тире от основния регламент.
 3.2.3. Наличие на съответни публични данни в представителната държава
 (218)
 В първата бележка Комисията посочи, че по отношение на Колумбия, Малайзия, Сърбия, Южна Африка, Тайланд и Турция е необходима допълнителна проверка на наличието на публични данни, по-специално по отношение на публичните финансови данни от производителите на разглеждания продукт. Както е обяснено в съображения 219—224, Комисията определи един производител на КОВ в Колумбия, четирима в Малайзия, един в Сърбия, двама в Южна Африка, трима в Тайланд и четирима в Турция.
 (219)
 По отношение на Колумбия леснодостъпните финансови данни за Furukuwa Industrial Colombia S A S са от 2018 г. и поради това не могат да се считат за подходящи за разследвания период. По-нови данни бяха налични за други производители в други възможни представителни държави, както е посочено в съображение 238.
 (220)
 По отношение на Малайзия Комисията определи четирима производители с леснодостъпни финансови данни, а именно Fujikura Federal Cables SDN BHD (Fujikura), Lite Kabel SDN BHD (Lite Kabel), Opcom Cables SDN BHD (Opcom) и Tenaga Cable Industries SDN BHD (Tenaga). Леснодостъпните финансови данни за Lite Kabel и Tenaga са от 2018 г., а за Opcom от първото тримесечие на 2019 г., в резултат на което не могат да бъдат считани за подходящи за разследвания период. По отношение на Fujikura бяха налични леснодостъпни финансови данни за 2019 г., макар дружеството да е